Geert Wilders die ware wenner van Nederlandse verkiesingRutte (links) en Wilders (regs) tydens ‘n laaste verkiesingsdebat. Foto: Phil Nijhuis HH POOL via AP Verlede Donderdagoggend het die internasionale media dit uitbasuin: Populisme het ŉ bloedneus in Nederland gekry. Die huidige eerste minister, Mark Rutte van die vryemark gesinde VVD, is op CNN, BBC en in koerante van New York tot in Berlyn as die groot oorwinnaar, wat regse nasionalisme ŉ bloedneus gegee het, beskryf. Angela Merkel het haar vreugde uitgespreek dat Nederland nie sy rug op die Europese Unie gekeer het nie. Politieke kommentators het na ŉ lang nag, waartydens die byna 13 miljoen stemme getel is, glimlaggend ontleed hoe Nederlanders die voortou geneem het met die verwerping van ekstremisme, nasionalisme en identiteitspolitiek. Wat het regtig verlede week in Nederland gebeur? Het Nederlandse kiesers die Partij voor de Vrijheid van Geert Wilders verwerp? Het Nederlanders hul rug op identiteit gekeer en ten gunste van minder grense en meer magte aan die Europese Unie gestem? In ŉ land waar 28 partye aan ŉ verkiesing deelneem, 13 setels wen en die grootste party slegs 21% van die stemme kry, is dit onmoontlik om eenvoudige gevolgtrekkings oor die uitslag te maak. Mark Rutte verdien krediet. Hy sal waarskynlik binnekort tot ŉ derde termyn as eerste minister van Nederland aangewys word. Dit op sigself is reeds ŉ uitsonderlike prestasie. Sy party het wel 8 setels minder gekry, maar Rutte verdien die meeste krediet vir die meesterlike wyse waarop hy tydens die verkiesingsveldtog met slim retoriek teen massa-immigrasie en meer magte vir die Europese Unie na regs beweeg het, om uiteindelik letterlik honderde duisende stemme by Geert Wilders weg te vat. Wilders se PVV het vir maande lank voorgeloop in die peilings. Oor die afgelope drie maande het beide die regerende VVD en die Christen-Demokratiese Appél van Sybrand Buma egter na regs beweeg en talle standpunte van Wilders hul eie gemaak om sodoende veld te wen. Die bekende kommentator, Jelte Wiersma, skryf in Elsevier Wilders is die groot wenner van die verkiesing. Hoewel die PVV swakker gevaar het as wat die peilings voorspel het, het hy van 15 tot 20 setels gegroei en sy stemtotaal het van 950 000 tot 1,3 miljoen toegeneem. Die belangrikste element van Wilders se oorwinning lê egter nie in die aantal stemme en setels wat die PVV gewen het nie, maar wel in die wyse waarop die PVV die agenda van die Nederlandse verkiesing beïnvloed het. Kwessies soos immigrasie, die invloed van die Islam op die Nederlandse kultuur, wat Nederlandse identiteit vandag behels, die belangrikheid van grense en die soewereiniteit van EU-lidlande, was hooftemas tydens die verkiesingsveldtog en is bykans almal temas wat deur Wilders en sy PVV op die voorgrond geplaas is. Die meeste Nederlandse partye het meer skepties oor die Europese Unie geraak en groot partye, soos die VVD en CDA, het sterk uitsprake teen massa-immigrasie gemaak. Nederland het verlede week na regs beweeg, nie net weens die vyf setels wat die PVV bygekry het nie, maar ook weens die wyse waarop Wilders talle partye om hom na regs gedwing het. Wilders sal nou die hoof opposisieleier van Nederland wees. Enigiemand wat dink dat hy die verkiesing verloor het of dat die verkiesingsuitslag ŉ verwerping van die PVV se standpunte is, sal baie naïef wees.